ΨΗΦΙΣΜΑ (ΕΕ) 2021/1615 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

της 29ης Απριλίου 2021

με τις παρατηρήσεις που αποτελούν αναπόσπαστο μέρος της απόφασης σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Συνοριοφυλακής και Ακτοφυλακής για το οικονομικό έτος 2019

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

— έχοντας υπόψη την απόφασή του σχετικά με την απαλλαγή όσον αφορά την εκτέλεση του προϋπολογισμού του Ευρωπαϊκού Οργανισμού Συνοριοφυλακής και Ακτοφυλακής για το οικονομικό έτος 2019,

— έχοντας υπόψη το άρθρο 100 και το παράρτημα V του Κανονισμού του,

— έχοντας υπόψη τη γνωμοδότηση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων,

— έχοντας υπόψη την έκθεση της Επιτροπής Ελέγχου του Προϋπολογισμού (A9-0081/2021),

A. λαμβάνοντας υπόψη ότι, σύμφωνα με την κατάσταση εσόδων και δαπανών του (1), ο οριστικός προϋπολογισμός του Ευρωπαϊκού Οργανισμού Συνοριοφυλακής και Ακτοφυλακής («ο Οργανισμός») για το οικονομικό έτος 2019 ανήλθε σε 330 107 000 EUR, ποσό που συνιστά αύξηση κατά 14,36 % σε σύγκριση με το 2018· λαμβάνοντας υπόψη ότι ο προϋπολογισμός του Οργανισμού προέρχεται κυρίως από τον προϋπολογισμό της Ένωσης·

B. λαμβάνοντας υπόψη ότι δυνάμει του άρθρου 80 παράγραφος 1 του κανονισμού (ΕΕ) 2019/1896 (2) η Ευρωπαϊκή Συνοριοφυλακή και Ακτοφυλακή πρέπει να εγγυάται την προστασία των θεμελιωδών δικαιωμάτων κατά την εκτέλεση των καθηκόντων της δυνάμει του εν λόγω κανονισμού σύμφωνα με τη σχετική νομοθεσία της Ένωσης, ιδίως τον Χάρτη των Θεμελιωδών Δικαιωμάτων της Ευρωπαϊκής Ένωσης («ο Χάρτης») και τις σχετικές διατάξεις διεθνούς δικαίου, συμπεριλαμβανομένης της σύμβασης του 1951 σχετικά με το καθεστώς των προσφύγων, το Πρωτόκολλο 1967 αυτής, τη Σύμβαση για τα δικαιώματα του παιδιού, το πρωτόκολλο αυτής του 1967, και τις υποχρεώσεις που σχετίζονται με την πρόσβαση στη διεθνή προστασία, ιδίως την αρχή της μη επαναπροώθησης· λαμβάνοντας υπόψη ότι ο κανονισμός (ΕΕ) 2019/1896 όχι μόνον προέβλεψε νέους πόρους για τον οργανισμό στον τομέα των θεμελιωδών δικαιωμάτων, αλλά έχει θέσει επίσης σε λειτουργία έναν νέο ενιαίο ανεξάρτητο μηχανισμό που έχει σχεδιαστεί για να παρακολουθεί τη συμμόρφωση των επιχειρησιακών δραστηριοτήτων του Οργανισμού με τα θεμελιώδη δικαιώματα· λαμβάνοντας υπόψη ότι ο μηχανισμός αυτός βασίζεται στον ενισχυμένο ρόλο και την ανεξαρτησία του υπεύθυνου θεμελιωδών δικαιωμάτων του οργανισμού που αναφέρεται στο διοικητικό συμβούλιο και επίσης καθίσταται μια κατ’ εξουσιοδότηση αρχή διορισμού για το δικό του/της προσωπικό·

Γ. λαμβάνοντας υπόψη ότι σύμφωνα με τον κανονισμό (ΕΕ) 2019/1896 ο αναπληρωτής υπεύθυνος θεμελιωδών δικαιωμάτων επικουρεί τον υπεύθυνο θεμελιωδών δικαιωμάτων, και στο έργο αυτό συνδράμουν τουλάχιστον 40 παρατηρητές των θεμελιωδών δικαιωμάτων υπό την ιεραρχική επίβλεψη του υπευθύνου θεμελιωδών δικαιωμάτων που λειτουργούν ως τα «μάτια και τα αυτιά» του στο πεδίο, επιτόπου·

Δ. λαμβάνοντας υπόψη ότι ο χάρτης πορείας για την υλοποίηση της Ευρωπαϊκής Συνοριοφυλακής και Ακτοφυλακής 2.0, τον οποίο συνέστησαν ο Οργανισμός και η Επιτροπή στα τέλη Ιουλίου του 2019, τόνισε την ανάγκη να ευθυγραμμιστεί το σχετικό πλαίσιο για την παρακολούθηση των θεμελιωδών δικαιωμάτων με το γράμμα και το πνεύμα του κανονισμού (ΕΕ) 2019/1896, ιδίως όσον αφορά την πρόσληψη 40 παρατηρητών θεμελιωδών δικαιωμάτων έως τις 5 Δεκεμβρίου 2020·

E. λαμβάνοντας υπόψη ότι, στην έκθεσή του για τους ετήσιους λογαριασμούς του Οργανισμού για το οικονομικό έτος 2019 («έκθεση του Ελεγκτικού Συνεδρίου»), το Ελεγκτικό Συνέδριο δήλωσε ότι αποκόμισε εύλογη βεβαιότητα ότι οι ετήσιοι λογαριασμοί του Οργανισμού είναι αξιόπιστοι και ότι οι πράξεις στις οποίες βασίζονται είναι νόμιμες και κανονικές· λαμβάνοντας υπόψη ότι το Ελεγκτικό Συνέδριο δρομολόγησε πρόσφατα έλεγχο για να εξετάσει κατά πόσον ο Οργανισμός έχει παράσχει μέχρι στιγμής αποτελεσματική στήριξη στα κράτη μέλη για την εφαρμογή της ευρωπαϊκής ολοκληρωμένης διαχείρισης των συνόρων, η οποία θα ολοκληρωθεί το 2021·

ΣΤ. λαμβάνοντας υπόψη ότι η Ευρωπαία Διαμεσολαβήτρια έχει κινήσει έρευνα (CASEOI/5/2020/MHZ) για να αξιολογήσει τον τρόπο με τον οποίο ο Οργανισμός αντιμετωπίζει εικαζόμενες παραβιάσεις των θεμελιωδών δικαιωμάτων, ιδίως την αποτελεσματικότητα και τη διαφάνεια του μηχανισμού καταγγελιών του Οργανισμού για όσους πιστεύουν ότι έχουν παραβιαστεί τα δικαιώματά τους στο πλαίσιο των συνοριακών επιχειρήσεων του Οργανισμού, καθώς και για να αξιολογήσει τον ρόλο και την ανεξαρτησία του υπεύθυνου θεμελιωδών δικαιωμάτων του Οργανισμού·

Ζ. λαμβάνοντας υπόψη ότι η Ευρωπαϊκή Υπηρεσία καταπολέμησης της απάτης (OLAF) κίνησε διαδικασία έρευνας σχετικά με τους ισχυρισμούς περί παρενόχλησης, ανάρμοστης συμπεριφοράς και επαναπροωθήσεων μεταναστών οι οποίοι αφορούν τον Οργανισμό·

H. λαμβάνοντας υπόψη ότι από τον Δεκέμβριο του 2019 ο Οργανισμός εκτελεί μια νέα εντολή με σημαντική και ουσιαστική κλιμάκωση όσον αφορά τις αποστολές και το προσωπικό του, γεγονός που απαιτεί επαρκή προϋπολογισμό·

Δημοσιονομική και χρηματοοικονομική διαχείριση

1. σημειώνει με ικανοποίηση ότι οι προσπάθειες παρακολούθησης του προϋπολογισμού κατά τη διάρκεια του οικονομικού έτους 2019 είχαν ως αποτέλεσμα ποσοστό εκτέλεσης του προϋπολογισμού 99,84 %, το οποίο συνιστά αύξηση κατά 1,46 % σε σύγκριση με το 2018· διαπιστώνει με ανησυχία ότι το ποσοστό εκτέλεσης των πιστώσεων πληρωμών ήταν χαμηλό, 69,13 %, το οποίο συνιστά μείωση κατά 0,56 % σε σύγκριση με το 2018·

2. σημειώνει, με βάση την έκθεση του Ελεγκτικού Συνεδρίου, ότι το 2019 ο Οργανισμός είχε συμφωνίες χρηματοδότησης με συνεργαζόμενες χώρες για επιχειρησιακές δραστηριότητες, οι οποίες αντιστοιχούν στο 55 % του προϋπολογισμού του· σημειώνει ότι ο Οργανισμός έλαβε μέτρα για τη βελτίωση των εκ των προτέρων επαληθεύσεων και επανάφερε, το 2019, τις εκ των υστέρων επαληθεύσεις της απόδοσης δαπανών· εκφράζει ανησυχίες για την έμφαση που δίδει το Ελεγκτικό Συνέδριο στο γεγονός ότι η επιστροφή δαπανών που σχετίζονται με τον εξοπλισμό εξακολουθεί να βασίζεται στο πραγματικό κόστος και εκφράζει τη βαθιά του λύπη για το γεγονός ότι το σχέδιο να στραφεί ο Οργανισμός σε επιστροφές βάσει μοναδιαίου κόστους δεν έχει ακόμη ολοκληρωθεί· τονίζει ότι η διαδικασία δεν έχει ολοκληρωθεί παρά το γεγονός ότι αποτελεί κατάσταση η οποία συνέχεια ανακύπτει και είχε επισημανθεί στην προηγούμενη διαδικασία απαλλαγής· σημειώνει, με μεγάλη ανησυχία, με βάση την έκθεση του Ελεγκτικού Συνεδρίου, ότι οι συνεργαζόμενες χώρες δεν είχαν υποβάλει σε όλες τις περιπτώσεις δηλώσεις δαπανών συνοδευόμενες από τιμολόγια ή άλλα αποδεικτικά στοιχεία, που να τεκμηριώνουν δεόντως τις πραγματικές δαπάνες που πραγματοποιήθηκαν στο πλαίσιο των πράξεων, και ότι υπήρξαν καθυστερήσεις στην υποβολή δικαιολογητικών εγγράφων· ταυτόχρονα, η έκθεση του Ελεγκτικού Συνεδρίου τονίζει ότι το καθήκον της υποβολής επακριβών και έγκαιρων δικαιολογητικών μαζί με τις δηλώσεις δαπανών βαρύνει τις συνεργαζόμενες χώρες· σημειώνει, με βάση την απάντηση του Οργανισμού, ότι, στο πλαίσιο ελέγχου εκ των υστέρων, ο Οργανισμός επαλήθευσε τις αμφισβητούμενες δαπάνες με αντίγραφα κίνησης τραπεζικών λογαριασμών και ο δικαιούχος ενημερώθηκε ότι τα προτιμολόγια δεν θα γίνονται πλέον δεκτά ως δικαιολογητικά έγγραφα, ακόμη και αν είναι σύμφωνα με το ισχύον εθνικό κανονιστικό πλαίσιο· επιπλέον, οι καθυστερήσεις στην υποβολή δικαιολογητικών αποδόθηκαν στην εφαρμογή απλουστευμένου συστήματος επιχορηγήσεων για την αποστολή υπαλλήλων και, ως εκ τούτου, η διαδικασία τελικής πληρωμής παρατάθηκε κατά πολύ, προκειμένου να διασφαλιστεί η χρηστή δημοσιονομική διαχείριση· εκφράζει τη βαθιά του δυσαρέσκεια για την έλλειψη δέσμευσης προκειμένου να αντιμετωπιστεί η κατάσταση εκ μέρους της ηγεσίας του Οργανισμού· καλεί τον Οργανισμό να παύσει όλες τις εναπομένουσες αποζημιώσεις για οιεσδήποτε αξιώσεις δαπανών οι οποίες δεν υποστηρίζονται από τιμολόγια· παροτρύνει τον Οργανισμό να ολοκληρώσει αμέσως τη μετάβαση σε επιστροφές βάσει μοναδιαίου κόστους και να εφαρμόσει πλήρως όλες τις αρχές της χρηστής δημοσιονομικής διαχείρισης·

3. αποδοκιμάζει το γεγονός ότι, με βάση την έκθεση του Ελεγκτικού Συνεδρίου, ο Οργανισμός τροποποίησε τις συμβατικές ρυθμίσεις για τις εργασίες ανακατασκευής που εκτελέστηκαν στις εγκαταστάσεις του Οργανισμού σε προχωρημένο στάδιο του έργου και εισήγαγε τη δυνατότητα προχρηματοδότησης των εργασιών που απομένουν προς ολοκλήρωση, μολονότι αρχικά οι πληρωμές έπρεπε να πραγματοποιούνται μόνο με την αποδοχή των εργασιών, σημειώνει με μεγάλη ανησυχία ότι το αποτέλεσμα είναι να καταπίπτει ένα βασικό στοιχείο ελέγχου και η απορρόφηση των κονδυλίων να μην αντικατοπτρίζει την πραγματική πρόοδο των εργασιών· σημειώνει, με βάση την απάντηση του Οργανισμού, ότι η προχρηματοδότηση ήταν μια λύση που επέτρεψε τη συνέχιση της ανακατασκευής του κτιρίου και ότι ο βασικός έλεγχος του Οργανισμού διατηρήθηκε δεδομένου ότι η προχρηματοδότηση καταβαλλόταν στον ιδιοκτήτη, ο οποίος δεν μπορούσε να πραγματοποιήσει πληρωμή στον ανάδοχο πριν από την αποδοχή μέρους των ολοκληρωμένων εργασιών από τον Οργανισμό και την επιστροφή τυχόν μη χρησιμοποιηθέντων κονδυλίων στον Οργανισμό από τον ιδιοκτήτη, και ότι όλα αυτά διασφαλίζονταν με συμβατικές ρήτρες· καλεί τον Οργανισμό να επανεξετάσει τους μηχανισμούς του σχετικά με τις πληρωμές αυτές και να διασφαλίσει τη συμμόρφωση με τις αρχές της χρηστής δημοσιονομικής διαχείρισης·

4. θεωρεί ότι η εξήγηση του Οργανισμού είναι ιδιαίτερα αδύναμη, υπό το πρίσμα των πληροφοριών σχετικά με πιθανή υπόθεση απάτης που αφορά πολωνικό λογισμικό ΤΠ, για το οποίο εφαρμόστηκε παρόμοιος τρόπος λειτουργίας·

5. σημειώνει τις πρόσφατες αναφορές των μέσων σε δαπανηρές ετήσιες εκδηλώσεις, οι δαπάνες των οποίων ανήλθαν περίπου σε μισό εκατομμύριο EUR το 2019· υπενθυμίζει ότι ο Οργανισμός χρηματοδοτείται από χρήματα των φορολογουμένων της Ένωσης· καλωσορίζει στο πλαίσιο αυτό την απόφαση του Οργανισμού να διακόψει τη δαπανηρή ετήσια εκδήλωση· καλεί τον Οργανισμό να επιδείξει μεγαλύτερη σύνεση κατά την εκτέλεση του προϋπολογισμού του όσον αφορά τη διοργάνωση εκδηλώσεων·

Επιδόσεις

6. σημειώνει ότι ο Οργανισμός χρησιμοποιεί ορισμένα μέτρα ως βασικούς δείκτες επιδόσεων για την αξιολόγηση της προστιθέμενης αξίας που παρέχουν οι δραστηριότητές του και ότι χρησιμοποιεί επίσης άλλα μέτρα για τη βελτίωση της διαχείρισης του προϋπολογισμού του, όπως επίπεδο ικανοποίησης μέσω διαδικτυακής έρευνας, εκτίμηση των καθυστερήσεων πληρωμών και ποσοστό κενών θέσεων· καλεί τον Οργανισμό να διευκρινίσει τον λόγο που η «απαγόρευση εισόδου» αποτελεί μέρος των βασικών δεικτών επιδόσεων·

7. τονίζει τον ουσιαστικό ρόλο του Οργανισμού ως ακρογωνιαίου λίθου των προσπαθειών της Ένωσης για τη διαφύλαξη του χώρου ελευθερίας, ασφάλειας και δικαιοσύνης και για τη διασφάλιση της ελεύθερης κυκλοφορίας χωρίς ελέγχους στα εσωτερικά σύνορα· υπογραμμίζει ότι ο Οργανισμός, με την αμοιβαιοποίηση πόρων και μέσων σε επίπεδο Ένωσης στον τομέα της μεταναστευτικής πολιτικής, αποτελεί το κύριο εργαλείο της αλληλεγγύης της Ένωσης στον τομέα αυτό·

8. σημειώνει ότι ο κανονισμός (ΕΕ) 2019/1896 εγκρίθηκε στις 13 Νοεμβρίου 2019 και τέθηκε σε ισχύ στις 4 Δεκεμβρίου 2019, με διευρυμένη εντολή και πόρους, συμπεριλαμβανομένης της δημιουργίας του μόνιμου σώματος με εκτελεστικές αρμοδιότητες· σημειώνει ότι ο Οργανισμός χρειάστηκε να υλοποιήσει σημαντικές εσωτερικές αναδιαρθρώσεις και αντιμετώπισε την πρόκληση του σχεδιασμού νέων καθηκόντων προκειμένου να εκπληρώσει τις διατάξεις της νέας εντολής· σημειώνει ότι ο Οργανισμός βρέθηκε αντιμέτωπος με απρόβλεπτη μείωση του αριθμού των διοικητικών υπαλλήλων που θα απασχολούνταν το 2020, γεγονός που οδήγησε σε προσαρμογές στον πίνακα προσωπικού του Οργανισμού· εκφράζει την ανησυχία του για τη διάρκεια της συνεχιζόμενης συζήτησης μεταξύ του Οργανισμού και της Επιτροπής σχετικά με τις εν λόγω προσαρμογές· καλεί την Επιτροπή και τον Οργανισμό να βρουν γρήγορα μια κατάλληλη λύση για τη διασφάλιση της ορθής και έγκαιρης εκτέλεσης της νέας εντολής του Οργανισμού·

9. υπογραμμίζει τα προβλήματα που δημιουργεί στον Οργανισμό ο μακρύς κύκλος σχεδιασμού μέχρι την έγκριση του ενιαίου εγγράφου προγραμματισμού, δεδομένου του ασταθούς περιβάλλοντος στο οποίο αυτός λειτουργεί·

10. σημειώνει ότι η πρώτη τεχνική και επιχειρησιακή στρατηγική για την ευρωπαϊκή ολοκληρωμένη διαχείριση των συνόρων εγκρίθηκε τον Μάρτιο του 2019·

11. σημειώνει ότι ο Οργανισμός πρωτοστατεί στην πρωτοβουλία για τη δημιουργία κοινού χώρου γραφείων συνδέσμου για τους οργανισμούς του τομέα της δικαιοσύνης και των εσωτερικών υποθέσεων στις Βρυξέλλες, προκειμένου να επωφεληθεί από την αποτελεσματική χρήση των πόρων, να μοιραστεί εγκαταστάσεις και υπηρεσίες και να ενισχύσει το αποτέλεσμα σε επίπεδο δικτύωσης· σημειώνει περαιτέρω ότι μια διοικητική ρύθμιση με απαιτήσεις που σχετίζονται με τον κοινό χώρο γραφείων και τους όρους συνεργασίας μεταξύ των εταίρων βρίσκεται στο στάδιο της οριστικοποίησης και τα επόμενα βήματα, που προβλέπονται για την περίοδο 2020-2021, θα αφορούν την προμήθεια, τον εξοπλισμό και, ενδεχομένως, τη μετακίνηση στις νέες εγκαταστάσεις·

12. εκφράζει την εξαιρετική ανησυχία για το γεγονός, όσον αφορά τις διαπιστώσεις του Ελεγκτικού Συνεδρίου του προηγούμενου έτους ότι, μολονότι ο Οργανισμός μετακόμισε στις σημερινές εγκαταστάσεις του το 2014, εξακολουθεί να μην έχει σχέδιο επιχειρησιακής συνέχειας εγκεκριμένο από το διοικητικό συμβούλιο· σημειώνει, με βάση την απάντηση του Οργανισμού, ότι βρίσκεται υπό διαμόρφωση προσωρινή πολιτική επιχειρησιακής συνέχειας και σχέδιο επιχειρησιακής συνέχειας και ότι το σχέδιο επιχειρησιακής συνέχειας προβλέπεται να εγκριθεί το 2020· ζητεί από τον Οργανισμό να υποβάλει έκθεση στην αρμόδια για την απαλλαγή αρχή όσον αφορά τη θέσπιση και την εκτέλεση των σταδίων του σχεδίου επιχειρησιακής συνέχειας·

13. σημειώνει ότι, σύμφωνα με το άρθρο 80 παράγραφος 1 του κανονισμού (ΕΕ) 2019/1896, ο Οργανισμός, με τη συμβολή του υπευθύνου θεμελιωδών δικαιωμάτων και με την επιφύλαξη της έγκρισής του από αυτόν, καταρτίζει, εφαρμόζει και αναπτύσσει περαιτέρω στρατηγική και σχέδιο δράσης για τα θεμελιώδη δικαιώματα, συμπεριλαμβανομένου ενός αποτελεσματικού μηχανισμού για την παρακολούθηση του σεβασμού των θεμελιωδών δικαιωμάτων σε όλες τις δραστηριότητες του Οργανισμού· σημειώνει ότι το σχέδιο δράσης θα πρέπει να εφαρμόζει τη στρατηγική διασφαλίζοντας πρακτικές διασφαλίσεις των θεμελιωδών δικαιωμάτων που καθοδηγούν την υλοποίηση των επιχειρησιακών δραστηριοτήτων του Οργανισμού· εκφράζει τη λύπη του για το γεγονός ότι αυτό το σχέδιο δράσης δεν έχει ακόμη υιοθετηθεί·

14. θεωρεί λυπηρό το γεγονός ότι, παρά τις επανειλημμένες εκκλήσεις του Κοινοβουλίου και τη σημαντική συνολική αύξηση του προσωπικού του Οργανισμού, ο υπεύθυνος/η υπεύθυνη θεμελιωδών δικαιωμάτων εξακολουθεί να μη διαθέτει επαρκείς ανθρώπινους πόρους και, κατά συνέπεια, να παρεμποδίζεται σαφώς να ασκεί με τον ενδεδειγμένο τρόπο τα καθήκοντα που του/της έχουν ανατεθεί· καλεί τον Οργανισμό να παράσχει στον υπεύθυνo θεμελιωδών δικαιωμάτων του επαρκείς πόρους και επαρκές προσωπικό για την περαιτέρω διαμόρφωση και εφαρμογή της στρατηγικής του Οργανισμού με σκοπό την παρακολούθηση και τη διασφάλιση της προστασίας των θεμελιωδών δικαιωμάτων· υπενθυμίζει στον Οργανισμό τη σημασία της τήρησης του κανονισμού υπηρεσιακής κατάστασης των υπαλλήλων της Ευρωπαϊκής Ένωσης και του καθεστώτος που εφαρμόζεται στο λοιπό προσωπικό της Ένωσης, όπως ορίζονται στον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου ( 3 ) · ζητεί από τον Οργανισμό να δημιουργήσει τακτικό μηχανισμό μέσω του οποίου ο Οργανισμός θα ενημερώνει τους βουλευτές του Ευρωπαϊκού Κοινοβουλίου σχετικά με εν εξελίξει επιχειρήσεις και, μεταξύ άλλων, σχετικά με σοβαρά περιστατικά και λοιπές καταγγελίες βίας και παραβίασης των θεμελιωδών δικαιωμάτων στα εξωτερικά σύνορα·

15. τονίζει τη σημασία να αυξηθεί η μηχανογράφηση του Οργανισμού όσον αφορά τις εσωτερικές λειτουργίες και τις διαδικασίες διαχείρισης· τονίζει την ανάγκη να συνεχίσει ο Οργανισμός να είναι προορατικός από την άποψη αυτή, προκειμένου να αποφευχθεί το ψηφιακό χάσμα μεταξύ των οργανισμών πάση θυσία· εφιστά, ωστόσο, την προσοχή στην ανάγκη να ληφθούν όλα τα αναγκαία μέτρα ασφαλείας ώστε να αποφευχθεί κάθε κίνδυνος για την επιγραμμική ασφάλεια των πληροφοριών που υποβάλλονται σε επεξεργασία·

16. σημειώνει, με βάση την απάντηση του Οργανισμού, ότι έχει συσταθεί εσωτερική ομάδα ασφάλειας ΤΠΕ και ασφάλειας στον κυβερνοχώρο· ενθαρρύνει τον Οργανισμό να οριστικοποιήσει χωρίς αδικαιολόγητη καθυστέρηση το σχέδιο δράσης του για την κυβερνοασφάλεια 2020-25· καλεί την Επιτροπή να στηρίξει τον Οργανισμό στην εξεύρεση λύσεων για την προώθηση της ψηφιοποίησης του Οργανισμού·

17. εκφράζει την ικανοποίησή του για τη δημιουργία μητρώου εγγράφων, αλλά θεωρεί ότι το τρέχον μητρώο δεν πληροί τις νομικές απαιτήσεις του κανονισμού (ΕΚ) αριθ. 1049/2001 ( 4 ) , δεδομένου ότι στο μητρώο θα πρέπει να καταχωρίζονται όλα τα έγγραφα που παράγει και/ή τηρεί ο Οργανισμός· αναγνωρίζει ότι, σύμφωνα με το άρθρο 4 του εν λόγω κανονισμού, ο Οργανισμός μπορεί να αρνηθεί την πρόσβαση σε έγγραφα όταν αυτό είναι προς το δημόσιο συμφέρον σε επίπεδο δημόσιας ασφάλειας, άμυνας και στρατιωτικών υποθέσεων, διεθνών σχέσεων ή σε ό,τι αφορά τη δημοσιονομική, νομισματική ή οικονομική πολιτική της Ένωσης ή ενός κράτους μέλους· καλεί και πάλι τον Οργανισμό να εξασφαλίζει πλήρη διαφάνεια σε όλες τις δραστηριότητές του· πιο συγκεκριμένα και με δεδομένες την αναμενόμενη περαιτέρω σημαντική συνολική αύξηση του προϋπολογισμού του Οργανισμού κατά τα προσεχή έτη και τις ενισχυμένες αρμοδιότητές του, καλεί τον Οργανισμό να του παρέχει λεπτομερέστερες πληροφορίες σχετικά με την εκτέλεση του προϋπολογισμού του για τις επιχειρησιακές δραστηριότητες ανά κεφάλαιο, όπου θα απαριθμούνται οι ακριβείς δραστηριότητες που χρηματοδοτούνται στο πλαίσιο των άρθρων και των θέσεων· θεωρεί λυπηρό το γεγονός ότι η έκθεση του Ελεγκτικού Συνεδρίου αξιολογεί μόνο τη νομιμότητα και κανονικότητα των δαπανών του Οργανισμού· δεδομένων του μεγέθους και της εμβέλειας του προϋπολογισμού του Οργανισμού, καλεί το Ελεγκτικό Συνέδριο να διενεργήσει μια ποιοτικότερη αξιολόγηση των επιδόσεων του Οργανισμού στο μέλλον, η οποία θα επιτρέψει στην αρμόδια για την απαλλαγή αρχή να αξιολογήσει καλύτερα τον τρόπο με τον οποίο δαπανάται ο προϋπολογισμός του Οργανισμού·

Πολιτική προσωπικού

18. εκφράζει τη λύπη του για το γεγονός ότι, στις 31 Δεκεμβρίου 2019, η κάλυψη του οργανογράμματος ανερχόταν σε μόλις 75,83 % και ότι από τις 484 θέσεις έκτακτων υπαλλήλων που είχαν εγκριθεί στον προϋπολογισμό της Ένωσης (σε σύγκριση με τις 418 εγκεκριμένες θέσεις το 2018) καλύπτονταν οι 367 με έκτακτους υπαλλήλους· σημειώνει ότι, επιπλέον, 214 συμβασιούχοι υπάλληλοι και 168 αποσπασμένοι εθνικοί εμπειρογνώμονες εργάστηκαν για τον Οργανισμό το 2019·

19. εκφράζει τη λύπη του για τη συνεχιζόμενη διαδικασία πρόσληψης υπευθύνου θεμελιωδών δικαιωμάτων, αναπληρωτή υπευθύνου θεμελιωδών δικαιωμάτων και παρατηρητών θεμελιωδών δικαιωμάτων· υπογραμμίζει τη στενή συνεργασία μεταξύ του Οργανισμού και του Οργανισμού Θεμελιωδών Δικαιωμάτων της Ευρωπαϊκής Ένωσης το 2019 για τη θέσπιση των ειδικών κριτηρίων επιλογής για την πρόσληψη υπευθύνου θεμελιωδών δικαιωμάτων και 40 παρατηρητών θεμελιωδών δικαιωμάτων· εκφράζει, ωστόσο, τη λύπη του για τις καθυστερήσεις στις διαδικασίες πρόσληψης· υπενθυμίζει ότι, σύμφωνα με τον κανονισμό (ΕΕ) 2019/1896, ο Οργανισμός ήταν υποχρεωμένος να έχει προσλάβει τουλάχιστον 40 παρατηρητές θεμελιωδών δικαιωμάτων έως τις 5 Δεκεμβρίου 2020· σημειώνει ότι η πρώτη ομάδα παρατηρητών θεμελιωδών δικαιωμάτων αναμένεται να προσληφθεί στα τέλη Μαρτίου του 2021· σημειώνει ότι το πεδίο των καθηκόντων του υπευθύνου θεμελιωδών δικαιωμάτων έχει αυξηθεί με τον κανονισμό (ΕΕ) 2019/1896 και, ως εκ τούτου, η θέση έπρεπε να οριστεί ως μεσαία διευθυντική θέση που απαιτεί ειδική διαδικασία επιλογής· σημειώνει ότι αυτές οι οργανωτικές αλλαγές και αλλαγές στο προσωπικό έχουν δημιουργήσει ασάφειες όσον αφορά τις νομικές επιπτώσεις και τις εφαρμογές· καλεί τον Οργανισμό να δώσει προτεραιότητα στον χειρισμό των θεμελιωδών δικαιωμάτων· επιμένει, ως εκ τούτου, ότι ο Οργανισμός πρέπει να προσλάβει 40 παρατηρητές θεμελιωδών δικαιωμάτων στο κατάλληλο επίπεδο AD, όπως απαιτείται βάσει του άρθρου 110 παράγραφος 6 του κανονισμού (ΕΕ) 2019/1896, χωρίς αδικαιολόγητη καθυστέρηση και να διασφαλίσει ότι οι μελλοντικοί παρατηρητές διαθέτουν την αναγκαία ικανότητα για να εκτελούν τα καθήκοντά τους ανεξάρτητα·

20. εκφράζει την ανησυχία του για την έλλειψη ισορροπίας μεταξύ των φύλων στον Οργανισμό, ιδίως στο επίπεδο του διοικητικού συμβουλίου (48 άνδρες και 8 γυναίκες)· καλεί τον Οργανισμό να βελτιώσει τη σημαντική ανισορροπία μεταξύ των φύλων σε επίπεδο διοικητικού συμβουλίου· ζητεί από την Επιτροπή και τα κράτη μέλη να λαμβάνουν υπόψη τη σημασία που έχει η εξασφάλιση της ισόρροπης εκπροσώπησης των φύλων, όταν υποβάλλουν τις προτάσεις τους για τον διορισμό των μελών του διοικητικού συμβουλίου του Οργανισμού·

21. επισημαίνει ότι η Υπηρεσία ενέκρινε την 1η Αυγούστου 2019 την πολιτική για την προστασία της αξιοπρέπειας των προσώπων και την πρόληψη της παρενόχλησης· εκφράζει την ανησυχία του για τις πέντε περιπτώσεις παρενόχλησης που ανέφερε ο Οργανισμός το 2019 και σημειώνει ότι πρόσφατα διατυπώθηκαν περαιτέρω καταγγελίες για παρενόχληση από καταγγέλτες· καλεί το διοικητικό συμβούλιο να αξιολογήσει κατά πόσον η πολιτική του Οργανισμού για την προστασία της αξιοπρέπειας του ατόμου και την πρόληψη της παρενόχλησης εφαρμόζεται ορθά και είναι αποτελεσματική·

22. εκφράζει ανησυχία για τις αναφορές δημοσιογραφικών ερευνών σχετικά με τη στάση των υψηλόβαθμων υπαλλήλων έναντι του κατώτερου προσωπικού· επισημαίνει ιδίως τις ανησυχίες του σχετικά με τις καταγγελίες για προσβλητική και ανάρμοστη συμπεριφορά έναντι του προσωπικού, καθώς και τους ισχυρισμούς ότι οι μηχανισμοί ελέγχου στον Οργανισμό καθίστανται λιγότερο αποτελεσματικοί· σημειώνει ότι ο Οργανισμός δεν είχε αναφέρει επίσημες καταγγελίες σχετικά με τις εν λόγω ενέργειες· σημειώνει ότι, σύμφωνα με την εντολή της, η ομάδα εργασίας για τον έλεγχο του Frontex θα παρακολουθεί την εσωτερική διαχείριση του Οργανισμού, συμπεριλαμβανομένων των διαδικασιών για την υποβολή εκθέσεων και τη διαχείριση των καταγγελιών· ενθαρρύνει τον Οργανισμό να συνεργαστεί με την ομάδα εργασίας του Frontex για τον έλεγχο, προκειμένου να αποσαφηνιστούν τυχόν ανησυχίες σχετικά με το θέμα αυτό και να δοθεί συνέχεια στις μελλοντικές συστάσεις που θα διατυπωθούν σχετικά με την πτυχή αυτή όσον αφορά τη λειτουργία του Οργανισμού·

23. σημειώνει, με βάση την έκθεση του Ελεγκτικού Συνεδρίου, ότι το 2019 ο Οργανισμός συνέχισε να προσλαμβάνει νέο προσωπικό σύμφωνα με τη διευρυμένη εντολή του, με την απορρόφηση 218 νεοαφιχθέντων για το έτος αυτό· σημειώνει ότι, παρόλο που η διαδικασία πρόσληψης θεωρείται επιτυχής, ο Οργανισμός θα πρέπει να βελτιώσει την καθοδήγηση που παρέχεται στα μέλη της επιτροπής επιλογής και να ελέγχει προσεκτικότερα τα οικονομικά δικαιώματα των υποψηφίων σε σχέση με τις πληρωμές μισθών· σημειώνει, με βάση την απάντηση του Οργανισμού, ότι ο Οργανισμός διοργανώνει κατάρτιση για τα μέλη των επιτροπών επιλογής, ώστε να διασφαλίζεται ότι διαθέτουν επαρκείς γνώσεις για την εκπλήρωση του ρόλου τους, σεβόμενος το περιθώριο διακριτικής ευχέρειας και ανεξαρτησίας που διαθέτει κάθε επιτροπή επιλογής· επιπλέον, τα δικαιώματα και οι παροχές που καθορίστηκαν για τα μέλη του προσωπικού ανακοινώθηκαν στις 6 Φεβρουαρίου 2020, μετά τη δημοσίευση και την εκτέλεση της κατάστασης μισθοδοσίας· σημειώνει ότι οι μισθοί των νεοαφιχθέντων ελέγχονται με βάση με τις αποφάσεις και, όταν διαπιστώνονται διαφορές, ο νεοαφιχθείς πρέπει να ενημερώνεται έως τη δωδέκατη ημέρα του μήνα· σημειώνει με ανησυχία τα πρόσφατα δημοσιεύματα των μέσων ενημέρωσης, σύμφωνα με τα οποία ο Οργανισμός δεν επικοινώνησε σωστά σχετικά με την κατάσταση των διαδικασιών πρόσληψης στους υποψηφίους· καλεί τον Οργανισμό να βελτιώσει την επικοινωνία του στο θέμα αυτό·

24. σημειώνει ότι το 2019 ήταν το τρίτο έτος του πενταετούς σχεδίου ανάπτυξης μετά την έκδοση του κανονισμού (ΕΕ) 2016/1624 ( 5 ) που αύξησε σημαντικά τους πόρους στον τομέα του προϋπολογισμού και του προσωπικού· σημειώνει ότι ο Οργανισμός άρχισε τη μετάβαση σε ένα σύστημα ηλεκτρονικών προσλήψεων με βάση το υπολογιστικό νέφος χωρίς χαρτί, το οποίο αναμενόταν να τεθεί σε λειτουργία το καλοκαίρι του 2020· σημειώνει ακόμη ότι ο Οργανισμός αντιμετωπίζει προκλήσεις όσον αφορά την προσέλκυση κατάλληλων εξωτερικών υποψηφίων και την επίτευξη υγιούς γεωγραφικής ισορροπίας, κυρίως λόγω του χαμηλού διορθωτικού συντελεστή· υπογραμμίζει ότι οι διορθωτικοί συντελεστές διαφέρουν σημαντικά από το ένα κράτος μέλος στο άλλο, γεγονός που έχει σοβαρό αντίκτυπο στην ικανότητα των οργανισμών που είναι εγκατεστημένοι σε κράτη μέλη με χαμηλότερους διορθωτικούς συντελεστές να προσλαμβάνουν και να διατηρούν προσωπικό και πραγματογνωσία· τονίζει ότι οι οργανισμοί που βρίσκονται σε χώρες στις οποίες εφαρμόζεται χαμηλός διορθωτικός συντελεστής θα πρέπει να λαμβάνουν περαιτέρω στήριξη από την Επιτροπή για την εφαρμογή συμπληρωματικών μέτρων προκειμένου να καθίστανται ελκυστικότεροι για το εν ενεργεία και το μελλοντικό προσωπικό· καλεί την Επιτροπή να αξιολογήσει τον αντίκτυπο και τη βιωσιμότητα της εφαρμογής διορθωτικών συντελεστών επί του μισθού βάσει περιφερειακής και όχι εθνικής αξιολόγησης· επισημαίνει ότι συνήθως οι κεντρικές υπηρεσίες των οργανισμών που εδρεύουν σε κράτη μέλη με χαμηλότερους διορθωτικούς συντελεστές βρίσκονται σε πρωτεύουσες όπου το κόστος διαβίωσης και παραμονής είναι σημαντικά υψηλότερο από ό,τι σε άλλα μέρη των χωρών·

25. εκφράζει μεγάλη ανησυχία για το γεγονός ότι, παρά το γεγονός ότι είχε επίγνωση, ήδη από τον Μάρτιο του 2019, των αλλαγών που τέθηκαν σε ισχύ τον Δεκέμβριο του 2019 όσον αφορά τον ρόλο και τις αρμοδιότητες του υπεύθυνου θεμελιωδών δικαιωμάτων και των παρατηρητών θεμελιωδών δικαιωμάτων, η εκτελεστική ηγεσία του Οργανισμού δεν έλαβε τα αναγκαία μέτρα για την προσαρμογή στις εν λόγω αλλαγές, με αποτέλεσμα επανειλημμένες καθυστερήσεις στην εφαρμογή των διατάξεων σχετικά με τον σεβασμό των θεμελιωδών δικαιωμάτων εντός του Οργανισμού· εκφράζει τη βαθιά του λύπη για τον τρόπο με τον οποίο ο εκτελεστικός διευθυντής αποφάσισε να παρακάμψει το διοικητικό συμβούλιο στη διαδικασία αντικατάστασης του υπευθύνου θεμελιωδών δικαιωμάτων στα τέλη του 2019· σημειώνει με ανησυχία ότι η διαδικασία είχε ξεκινήσει όπως ακριβώς ο υπεύθυνος θεμελιωδών δικαιωμάτων επέστρεψε από παρατεταμένη ασθένεια, ενημερώνοντας τον υπεύθυνο σε πολύ σύντομο χρονικό διάστημα· επισημαίνει ότι ο Οργανισμός χρειάστηκε να αναστείλει τη δημοσίευση του σημειώματος κενών θέσεων για τη θέση του υπεύθυνου θεμελιωδών δικαιωμάτων λόγω της μη συμμόρφωσης με τη σχετική νομοθεσία· υπογραμμίζει τα σχόλια που διατύπωσε η Επιτροπή σχετικά με την κατάσταση αυτή που συνοψίζεται ως: «πολύ απλά παράνομη»· σημειώνει ότι επί του παρόντος η θέση του υπευθύνου θεμελιωδών δικαιωμάτων καταλαμβάνεται προσωρινά από πρώην μέλος του ιδιαίτερου γραφείου του εκτελεστικού διευθυντή· εκφράζει σοβαρή ανησυχία για τις αναφορές των μέσων ενημέρωσης, σύμφωνα με τις οποίες ο εκτελεστικός διευθυντής είχε επανειλημμένα αγνοήσει αναφορές και συμβουλές που προέρχονται από τον υπεύθυνο θεμελιωδών δικαιωμάτων, σχετικά με τις επιχειρήσεις του σε διάφορα κράτη μέλη· υπογραμμίζει ότι έως τα τέλη Φεβρουαρίου του 2021 ο Οργανισμός δεν είχε προσλάβει κανέναν για τη θέση του παρατηρητή θεμελιωδών δικαιωμάτων· εκφράζει σοβαρές ανησυχίες για τις παρατηρήσεις της Επιτροπής σχετικά με την απροθυμία του Οργανισμού να εφαρμόσει τις κατευθυντήριες γραμμές που παρέχει η Επιτροπή όσον αφορά τις προσλήψεις, συμπεριλαμβανομένης της πρόσληψης του υπευθύνου θεμελιωδών δικαιωμάτων και των παρατηρητών θεμελιωδών δικαιωμάτων, παρεμποδίζοντας και καθυστερώντας περαιτέρω αυτή τη διαδικασία· παροτρύνει τον Οργανισμό να συμμορφωθεί πλήρως με όλες τις υποχρεώσεις που απορρέουν από τον κανονισμό (ΕΕ) 2019/1896 και να υποβάλει έκθεση στην αρμόδια για την απαλλαγή αρχή σχετικά με την πρόοδο που έχει σημειωθεί·

26. αναγνωρίζει ότι ο υπεύθυνος θεμελιωδών δικαιωμάτων επιλέχθηκε στη συνεδρίαση του διοικητικού συμβουλίου τον Μάρτιο του 2021 και θα αναλάβει καθήκοντα την 1η Ιουνίου 2021· σημειώνει ότι, σύμφωνα με στοιχεία του Απριλίου του 2021, έχουν αποδεχθεί την προσφορά εργασίας του Οργανισμού 15 υποψήφιοι για θέσεις παρατηρητών θεμελιωδών δικαιωμάτων, εκ των οποίων οι 10 θα απασχολούνται ως AST 4 και οι 5 θα απασχολούνται ως AD 7, ενώ οι προβλεπόμενες ημερομηνίες έναρξης είναι τα μέσα Ιουνίου και οι αρχές Ιουλίου του 2021·

27. σημειώνει ότι η εφαρμογή του κανονισμού (ΕΕ) 2019/1896 επέφερε αλλαγές στην οργανωτική δομή του Οργανισμού· σημειώνει ότι το χαρτοφυλάκιο των τριών αναπληρωτών εκτελεστικών διευθυντών χρειάστηκε να καθοριστεί και να αξιολογηθεί· σημειώνει ότι το διοικητικό συμβούλιο ενέκρινε, τον Δεκέμβριο 2020, την τροποποιημένη οργανωτική δομή του Οργανισμού· τονίζει ότι οι τρεις αναπληρωτές εκτελεστικοί διευθυντές χρειάζονται σαφώς καθορισμένες αρμοδιότητες και τομείς αρμοδιοτήτων για να αυξήσουν τη διαφάνεια και την ικανότητα δράσης·

28. ενθαρρύνει τον Οργανισμό να επιδιώξει την ανάπτυξη ενός μακροπρόθεσμου πλαισίου πολιτικής για τους ανθρώπινους πόρους το οποίο θα αντιμετωπίζει τα θέματα της ισορροπίας μεταξύ επαγγελματικής και ιδιωτικής ζωής, της διά βίου καθοδήγησης και της εξέλιξης της σταδιοδρομίας, της ισόρροπης εκπροσώπησης των φύλων, της τηλεργασίας, της γεωγραφικής ισορροπίας και της πρόσληψης και ενσωμάτωσης ατόμων με αναπηρία·

Σύναψη συμβάσεων

29. σημειώνει ότι ο Οργανισμός, μέσω του οικείου γραφείου επιθεώρησης και ελέγχου, συμμετέχει στο δίκτυο ανάπτυξης επιδόσεων του Δικτύου των Οργανισμών της Ευρωπαϊκής Ένωσης· σημειώνει ότι ο Οργανισμός συμμετέχει επίσης στο Δίκτυο των Οργανισμών της Ευρωπαϊκής Ένωσης για τις δημόσιες συμβάσεις, αξιολογώντας διοργανικές προσκλήσεις υποβολής προσφορών όσον αφορά τις ανάγκες και τους οικονομικούς πόρους·

30. σημειώνει την προμήθεια από τον Οργανισμό τηλεκατευθυνόμενων αεροπορικών συστημάτων για μεσαίου ύψους και μεγάλης εμβέλειας εναέρια επιτήρηση θαλάσσιων περιοχών στο πλαίσιο σύμβασης-πλαισίου συνολικής αξίας 50 εκατομμυρίων EUR κατ’ ανώτατο όριο και μέγιστης συνολικής διάρκειας τεσσάρων ετών για καθέναν από τους αντίστοιχους αναδόχους το 2020· υπενθυμίζει ότι τόσο η διάσωση μεταναστών σε κίνδυνο στα εξωτερικά σύνορα όσο και προμήθεια τεχνικού εξοπλισμού για τη διασφάλιση της διαχείρισης των συνόρων αποτελούν ουσιώδες μέρος της αποστολής του Οργανισμού, ενθαρρύνει δε τον Οργανισμό να συνεχίσει να εφαρμόζει τους ισχύοντες κανόνες σύναψης δημόσιων συμβάσεων κατά την απόκτηση τεχνικού εξοπλισμού·

Πρόληψη και διαχείριση συγκρούσεων συμφερόντων, δεοντολογία και διαφάνεια

31. σημειώνει τα υφιστάμενα μέτρα του Οργανισμού όσον αφορά τη διαφάνεια, την πρόληψη και τη διαχείριση των συγκρούσεων συμφέροντος και για την προστασία των καταγγελτών· σημειώνει ότι η πολιτική για την καταγγελία δυσλειτουργιών εγκρίθηκε στις 18 Ιουλίου 2019 και τέθηκε σε ισχύ την 1η Αυγούστου 2019· εκφράζει τη λύπη του για το γεγονός ότι στον ιστότοπο του Οργανισμού δεν έχουν δημοσιευτεί όλα τα βιογραφικά σημειώματα και οι δηλώσεις συμφερόντων όλων των μελών του διοικητικού συμβουλίου του Οργανισμού· παροτρύνει τον Οργανισμό, με στόχο την αύξηση της διαφάνειας, να δημοσιεύσει τα βιογραφικά σημειώματα και τις δηλώσεις συμφερόντων όλων των μελών του διοικητικού συμβουλίου του, του εκτελεστικού διευθυντή και του αναπληρωτή εκτελεστικού διευθυντή και να αναφέρει στην αρχή απαλλαγής τα μέτρα που έχει λάβει προς την εν λόγω κατεύθυνση·

32. επισημαίνει την αυξημένη συμμετοχή του Οργανισμού σε νέα είδη δημόσιων συμβάσεων και προσκλήσεων υποβολής προσφορών για υπηρεσίες, εξοπλισμό, έργα και μελέτες που ανατίθενται σε εξωτερικούς συνεργάτες, προκειμένου να πληρούνται οι διατάξεις του κανονισμού (ΕΕ) 2019/1896· υπενθυμίζει ότι η συμφωνία μεταξύ του Ευρωπαϊκού Κοινοβουλίου και της Ευρωπαϊκής Επιτροπής σχετικά με το Μητρώο Διαφάνειας για οργανώσεις και αυτοαπασχολούμενα άτομα που συμμετέχουν στη χάραξη και εφαρμογή πολιτικής της ΕΕ ( 6 ) (η «διοργανική συμφωνία του 2014») βασίζεται στο άρθρο 295 της Συνθήκης για τη λειτουργία της Ευρωπαϊκής Ένωσης· υπενθυμίζει ότι η διοργανική συμφωνία του 2014 δεσμεύει το Κοινοβούλιο και την Επιτροπή· υπενθυμίζει ότι η παράγραφος 35 της διοργανικής συμφωνίας του 2014 καλεί το Ευρωπαϊκό Συμβούλιο και το Συμβούλιο να προσχωρήσουν στο μητρώο και ενθαρρύνει τα άλλα θεσμικά και λοιπά όργανα και οργανισμούς της Ένωσης να χρησιμοποιήσουν το πλαίσιο που δημιουργείται με την εν λόγω συμφωνία· σημειώνει ότι ο Οργανισμός δεν ενημέρωσε ποτέ επισήμως την Κοινή Γραμματεία σχετικά με την απόφαση χρήσης του Μητρώου Διαφάνειας· καλεί τον Οργανισμό να δημιουργήσει ένα συνεκτικό και επίσημο μητρώο που θα παρέχει διαφάνεια όσον αφορά τις αλληλεπιδράσεις του με ενδιαφερόμενους τρίτους, όπως προβλέπεται στο άρθρο 118 του κανονισμού (ΕΕ) 2019/1896· εκφράζει την ικανοποίησή του για το γεγονός ότι ο Οργανισμός αναπτύσσει επί του παρόντος το δικό του μητρώο διαφάνειας προκειμένου να αποφευχθούν ασάφειες όσον αφορά τις αλληλεπιδράσεις του με ενδιαφερόμενους τρίτους όσον αφορά τις δημόσιες συμβάσεις και τις προσκλήσεις υποβολής προσφορών για υπηρεσίες, εξοπλισμό ή έργα και μελέτες που έχουν ανατεθεί εξωτερικά· καλεί την Επιτροπή να βοηθήσει τον Οργανισμό στον καθορισμό επαρκούς πλαισίου για το μητρώο που παρέχει νομική σαφήνεια όσον αφορά τους κανόνες διαφάνειας, ενώ λαμβάνονται υπόψη οι ειδικές απαιτήσεις ευαισθησίας και ασφάλειας που απαιτεί ο χαρακτήρας των δραστηριοτήτων του Οργανισμού·

33. σημειώνει με μεγάλη ανησυχία ότι, σύμφωνα με δημοσιογραφικές έρευνες βάσει εγγράφων που διατέθηκαν από τον Οργανισμό στο πλαίσιο της σχετικής νομοθεσίας για την ελευθερία της πληροφόρησης, μεταξύ του 2018 και του 2019, ο Οργανισμός πραγματοποίησε αρκετές συναντήσεις με εκπροσώπους των βιομηχανιών που σχετίζονται με τον τομέα εργασίας του, εκ των οποίων το 70 % ήταν συναντήσεις με εκπροσώπους εταιρειών που δεν περιλαμβάνονται στο μητρώο διαφάνειας της Ένωσης· σημειώνει ότι ο Οργανισμός πραγματοποίησε συναντήσεις με πολλές εταιρείες στον τομέα της στρατιωτικής τεχνολογίας, της επιτήρησης και της χρήσης βιομετρικών στοιχείων κατά τη διάρκεια των λεγόμενων «Ημερών Βιομηχανίας», το 2019, συμπεριλαμβανομένων εταιρειών που δεν έχουν καταχωριστεί στο μητρώο διαφάνειας της Ένωσης· εκφράζει τη λύπη του για το γεγονός ότι ο Οργανισμός δεν παρέσχε στο Κοινοβούλιο τις σωστές πληροφορίες σχετικά με συναντήσεις με εκπροσώπους ομάδων ειδικών συμφερόντων το 2019· καλεί τον Οργανισμό να επικαιροποιήσει την πολιτική του για τη διαφάνεια προκειμένου να διασφαλίσει τη συστηματική δημοσίευση πληροφοριών σχετικά με τις συναντήσεις με εκπροσώπους των σχετικών κλάδων, αναφέροντας το πεδίο εφαρμογής και τις περιστάσεις των συναντήσεων και να απόσχει από συναντήσεις με εταιρείες που δεν είναι καταχωρισμένες στο μητρώο διαφάνειας της Ένωσης· καλεί τον Οργανισμό να υποβάλει έκθεση στην αρμόδια για την απαλλαγή αρχή όσον αφορά τη σχετική πρόοδο έως τον Ιούνιο του 2021·

34. υπογραμμίζει το γεγονός ότι το τρέχον δεοντολογικό πλαίσιο που ισχύει για τους οργανισμούς, τις υπηρεσίες και τα θεσμικά όργανα της Ένωσης παρουσιάζει σημαντικά μειονεκτήματα λόγω του κατακερματισμού του και της έλλειψης συντονισμού μεταξύ των υφιστάμενων διατάξεων· τονίζει ότι αυτά τα ζητήματα θα πρέπει να αντιμετωπιστούν με τη θέσπιση κοινού πλαισίου δεοντολογίας, το οποίο θα διασφαλίζει την εφαρμογή υψηλών δεοντολογικών προτύπων για όλα τα θεσμικά όργανα, τις υπηρεσίες και τους οργανισμούς της Ένωσης·

35. υπογραμμίζει ότι ορισμένοι υπάλληλοι συμπληρώνουν δηλώσεις απουσίας σύγκρουσης συμφερόντων και παρέχουν αυτοαξιολογήσεις όσον αφορά τον σεβασμό των δεοντολογικών προτύπων· επισημαίνει, ωστόσο, ότι οι εν λόγω υπεύθυνες δηλώσεις και αυτοαξιολογήσεις δεν επαρκούν και ότι, συνεπώς, απαιτείται πρόσθετος έλεγχος·

Εσωτερικοί έλεγχοι

36. σημειώνει ότι, σύμφωνα με το σχέδιο 2019-2020 για τους εκ των υστέρων ελέγχους των επιχορηγήσεων που ολοκληρώθηκαν, το γραφείο επιθεώρησης και ελέγχου του Οργανισμού διενήργησε επιθεωρήσεις σε οκτώ κράτη μέλη και δέκα θεσμικά όργανα·

37. επισημαίνει ότι η Υπηρεσία Εσωτερικού Ελέγχου της Επιτροπής (ΥΕΕ) διεξήγαγε λογιστικό έλεγχο με θέμα τη διακυβέρνηση ΤΠ και τη διαχείριση έργων, ο οποίος κατέληξε σε δύο «πολύ σημαντικές» και δύο «σημαντικές» συστάσεις που έγιναν δεκτές από τον Οργανισμό, και ότι εγκρίθηκε και υποβλήθηκε στην ΥΕΕ σχέδιο δράσης για την εφαρμογή των εν λόγω συστάσεων·

38. σημειώνει ότι, από τις 5 Φεβρουαρίου 2020, πέντε συστάσεις ορίζονται ως «έτοιμες για επανεξέταση» και αναμένουν την τελική απόφαση της ΥΕΕ και ότι 11 συστάσεις είναι «σε εκκρεμότητα» και πρέπει να τεθούν σε εφαρμογή·

39. εκφράζει τη λύπη του για το γεγονός ότι, όσον αφορά τη συνέχεια που δόθηκε στις διαπιστώσεις του Ελεγκτικού Συνεδρίου του προηγούμενου έτους, ο Οργανισμός δεν διαθέτει πολιτική για τις ευαίσθητες θέσεις με την οποία θα μπορούσαν να προσδιοριστούν τα καθήκοντα ευαίσθητου χαρακτήρα, να εξασφαλιστεί η διαρκής ενημέρωση του σχετικού καταλόγου και να προσδιοριστούν τα κατάλληλα μέτρα για τον μετριασμό των κινδύνων που συνδέονται με κατεστημένα συμφέροντα· γνωρίζει, με βάση την απάντηση του Οργανισμού, ότι ένα σχέδιο πολιτικής οριστικοποιήθηκε το 2019, αλλά ότι, ενόψει πιθανής επαναξιολόγησης, ανεστάλη και θα εξεταζόταν προς έγκριση κατά το τρίτο τρίμηνο του 2020· καλεί επιτακτικά τον Οργανισμό να εγκρίνει και να εφαρμόσει την πολιτική το συντομότερο προκειμένου να συμμορφωθεί με τα πρότυπα εσωτερικού ελέγχου του Οργανισμού· καλεί τον Οργανισμό να υποβάλει έκθεση της προόδου στο εν λόγω πεδίο στην αρμόδια για την απαλλαγή αρχή έως τον Ιούνιο του 2021·

40. καλεί τον Οργανισμό να λάβει επειγόντως διορθωτικά μέτρα όσον αφορά όλες τις εκκρεμείς παρατηρήσεις του Ελεγκτικού Συνεδρίου, συμπεριλαμβανομένης της έγκρισης και εφαρμογής μιας πολιτικής για ευαίσθητες θέσεις, σύμφωνα με τα δικά του πρότυπα εσωτερικού ελέγχου και με στόχο την αντιμετώπιση του κινδύνου διπλής χρηματοδότησης από το Ταμείο Εσωτερικής Ασφάλειας, το οποίο διαχειρίζεται η Επιτροπή, και από τα κονδύλια του Οργανισμού, και την επίλυση του προβλήματος των μεταφορών πιστώσεων, που εξακολουθούν να παραμένουν υψηλές·

41. επαναλαμβάνει την έκκλησή του προς τον Οργανισμό να διασφαλίσει σε όλες τις δραστηριότητές του απόλυτη διαφάνεια και πλήρη σεβασμό των θεμελιωδών δικαιωμάτων· τονίζει ότι η ενισχυμένη εντολή του Οργανισμού θα πρέπει να συμβαδίζει με την ενίσχυση των μηχανισμών για τη διασφάλιση του πλήρους σεβασμού των θεμελιωδών δικαιωμάτων· σημειώνει ότι η επιβολή του νόμου βασίζεται στη δημόσια εμπιστοσύνη και απαιτεί διαφάνεια· τονίζει, επιπλέον, ότι η άσκηση της εξουσίας συμβαδίζει με υψηλό επίπεδο ευθύνης και δέουσας επιμέλειας· υπενθυμίζει σε όλα τα εμπλεκόμενα μέρη να σέβονται αμοιβαία τις αρμοδιότητές τους και να συνεργάζονται εποικοδομητικά για την αντιμετώπιση των προκλήσεων που σχετίζονται με την ταχεία επέκταση του Οργανισμού και την περαιτέρω εκπλήρωση της αποστολής και των στρατηγικών στόχων του Οργανισμού·

Λοιπές παρατηρήσεις

42. παρατηρεί, κατόπιν των σχολίων και παρατηρήσεων της αρμόδιας για την απαλλαγή αρχής σχετικά με την κατασκευή του νέου κτιρίου της έδρας και τη δημιουργία ευρωπαϊκού σχολείου στη Βαρσοβία, ότι το 2019 οι πολωνικές αρχές διέθεσαν στον Οργανισμό κατάλληλο οικόπεδο και ότι βρίσκεται σε εξέλιξη ο σχεδιασμός για την κατασκευή εγκαταστάσεων ειδικά διαμορφωμένων για τις ανάγκες του Οργανισμού έως το τέλος του 2024, και ότι η διαπίστευσή του ως ευρωπαϊκού σχολείου ήταν σε εξέλιξη το 2020, ενώ το σχολείο ανακοίνωσε ότι είναι έτοιμο να αρχίσει να λειτουργεί εν μέρει από το ακαδημαϊκό έτος 2020/2021·

43. καλεί τον Οργανισμό να συνεχίσει να εντείνει τη συνεργασία και τις ανταλλαγές καλών πρακτικών με άλλους οργανισμούς, υπηρεσίες και όργανα της Ένωσης, με σκοπό να βελτιωθεί η αποδοτικότητα ως προς τους ανθρώπινους πόρους, τη διαχείριση κτιρίων, τις υπηρεσίες ΤΠ και την ασφάλεια·

44. σημειώνει ότι και οι τέσσερις εκκρεμείς νομικές υποθέσεις είχαν καταλήξει σε απόφαση έως το τέλος του 2019, και ότι για όλες τις υποθέσεις το αποτέλεσμα ήταν υπέρ του Οργανισμού· ανησυχεί βαθιά για το γεγονός ότι ο Οργανισμός διέταξε την επιστροφή δικαστικών εξόδων ύψους 23 700 EUR από δύο ιδιώτες στην υπόθεση του Γενικού Δικαστηρίου Τ-31/18 αναφορικά με αιτήματα πρόσβασης σε έγγραφα· σημειώνει ότι το Δικαστήριο μείωσε το ποσό αυτό σε 10 520 EUR· υπογραμμίζει ότι η επιβολή υπερβολικά υψηλών δικαστικών εξόδων στην κοινωνία των πολιτών έχει αρνητικό αντίκτυπο στην πρόσβαση της κοινωνίας των πολιτών στη δικαιοσύνη στον τομέα της πρόσβασης σε έγγραφα, η οποία αποτελεί θεμελιώδες δικαίωμα που κατοχυρώνεται στο άρθρο 42 του Χάρτη και υπονομεύει το δικαίωμά της πραγματικής προσφυγής δυνάμει του άρθρου 47 του Χάρτη· καλεί τον Οργανισμό να αποσύρει το αίτημά του για επιστροφή εξόδων στην εν λόγω υπόθεση και να απόσχει, στο μέλλον, από την αναζήτηση επιστροφής εξόδων εξωτερικών δικηγόρων από αιτούντες σε δικαστικές υποθέσεις που βασίζονται σε αιτήματα πρόσβασης σε έγγραφα·

45. σημειώνει τις επανειλημμένες καταγγελίες για συνενοχή του Οργανισμού σε παραβιάσεις θεμελιωδών δικαιωμάτων από τις ελληνικές αρχές, όσον αφορά τη συμμετοχή του σε επαναπροωθήσεις μεταναστών· υπενθυμίζει ότι ο Οργανισμός έχει εντολή να ελέγχει τα σύνορα διασφαλίζοντας παράλληλα ότι οι συνοριακοί έλεγχοι διενεργούνται σύμφωνα με τα θεμελιώδη δικαιώματα της Ένωσης, με τη σύμβαση για το καθεστώς των προσφύγων, όπως προβλέπεται στον κώδικα συνόρων του Σένγκεν και στον κανονισμό (ΕΕ) 2016/399 του Ευρωπαϊκού Κοινοβουλίου και του Συμβουλίου ( 7 ) και του κανονισμού (ΕΕ) 2019/1896 ο οποίος στο άρθρο 46 υποχρεώνει τον εκτελεστικό διευθυντή να αναστέλλει, να τερματίζει ή να μη δρομολογεί δραστηριότητες σε περίπτωση παραβιάσεων των θεμελιωδών δικαιωμάτων· σημειώνει τη σύσταση της ομάδας εργασίας για τα θεμελιώδη δικαιώματα και τις νομικές επιχειρησιακές πτυχές στο Αιγαίο Πέλαγος (WG FRaLO)· σημειώνει ότι η ομάδα εργασίας FRaLO εντόπισε 13 συναφή περιστατικά τα οποία εξετάστηκαν στη συνέχεια — 8 αποσαφηνίστηκαν σύμφωνα με την τελική έκθεση ( 8 ) της ομάδας εργασίας του διοικητικού συμβουλίου του Frontex και 5 ακόμη βρίσκονται υπό εξέταση· τονίζει την ανάγκη συμμετοχής της ομάδας εργασίας για τον έλεγχο του Frontex, η οποία συστάθηκε από την Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων του Κοινοβουλίου, προκειμένου να αποσαφηνιστούν πλήρως τα περιστατικά· καλεί τον Οργανισμό να ενημερώνει τακτικά το Κοινοβούλιο σχετικά με το έργο του Οργανισμού στα εξωτερικά σύνορα· χαιρετίζει το γεγονός ότι ο Οργανισμός ενέκρινε χάρτη πορείας για την εφαρμογή των συστάσεων της ομάδας εργασίας για τα θεμελιώδη δικαιώματα και τις νομικές επιχειρησιακές πτυχές στο Αιγαίο Πέλαγος (WG FRaLO) και απάντησε στους ισχυρισμούς με σαφές χρονοδιάγραμμα και πολύ συγκεκριμένους στόχους ( 9 )

46. εκφράζει την ικανοποίησή του για την απόφαση του Οργανισμού να αναστείλει τις δραστηριότητές του στα ουγγρικά σύνορα, σύμφωνα με την απόφαση του Δικαστηρίου της 17ης Δεκεμβρίου 2020 στην υπόθεση C-808/181 ( 10 ) · σημειώνει, ωστόσο, ότι οι καταγγελίες σχετικά με την εκτεταμένη παράνομη επαναπροώθηση μεταναστών από τις ουγγρικές αρχές είχαν ήδη τεκμηριωθεί επαρκώς από την ΜΚΟ «Ουγγρικό Παρατηρητήριο των Συμφωνιών του Ελσίνκι»· εκφράζει τη δυσαρέσκειά του, συνεπώς, για τη βραδεία πορεία των δράσεων που αναλαμβάνει ο Οργανισμός·

47. σημειώνει την έρευνα που δρομολόγησε η OLAF σχετικά με τον Οργανισμό· λαμβάνει υπό σημείωση το γεγονός ότι η ομάδα εργασίας για τον έλεγχο του Frontex θα παρακολουθεί όλες τις πτυχές της λειτουργίας του Οργανισμού· καλεί τον Οργανισμό να ενημερώσει αμέσως τους βουλευτές του Ευρωπαϊκού Κοινοβουλίου σχετικά με το αποτέλεσμα της έρευνας της OLAF με κατάλληλο και νομικό τρόπο, με σεβασμό του εμπιστευτικού χαρακτήρα των πληροφοριών και των κανόνων για την προστασία των δεδομένων·

48. εκφράζει την απογοήτευσή του για την αντίδραση της Επιτροπής στους ισχυρισμούς του Οργανισμού για παραβιάσεις των θεμελιωδών δικαιωμάτων· εκφράζει την αμηχανία του για την προφανή έλλειψη εποικοδομητικής και αποτελεσματικής επικοινωνίας, καθώς και συνεργασίας μεταξύ της Επιτροπής και του Οργανισμού· καλεί επιτακτικά την Επιτροπή και τον Οργανισμό να ενισχύσουν την επικοινωνία και τη συνεργασία τους χωρίς αδικαιολόγητη καθυστέρηση· καλεί την Επιτροπή να παράσχει νομική καθοδήγηση για τη διασφάλιση κατάλληλων, νόμιμων και έγκαιρων διαδικασιών για κρίσιμες καταστάσεις στα εξωτερικά (θαλάσσια) σύνορα, δεδομένων των σύνθετων γεωπολιτικών προκλήσεων των εν λόγω επιχειρήσεων·

49. παρατηρεί ότι, εκτός από τη σημαντική αύξηση του μεγέθους του Οργανισμού, τόσο από άποψη προϋπολογισμού όσο και προσωπικού, η φύση του Οργανισμού έχει επίσης υποστεί ριζική αλλαγή, η οποία έχει κύριο χαρακτηριστικό τη δυνατότητα όλου του προσωπικού κατηγορίας 1 του μόνιμου σώματος να φέρει όπλα και να φορά στολές· σημειώνει ότι τα εν λόγω μοναδικά διακριτικά χαρακτηριστικά καθιστούν τον Οργανισμό ξεχωριστό μεταξύ όλων των υπόλοιπων φορέων, υπηρεσιών και οργανισμών της Ένωσης· καλεί, ως εκ τούτου, την Επιτροπή και τα κράτη μέλη, σε συντονισμό με τις συνδεδεμένες χώρες Σένγκεν, να καθορίσουν ένα ενδελεχές νομικό πλαίσιο που θα παρέχει σαφή καθοδήγηση σχετικά με όλες τις πτυχές αυτών των ειδικών και μοναδικών δραστηριοτήτων του Οργανισμού·

50. σημειώνει ότι η Ευρωπαία Διαμεσολαβήτρια κίνησε έρευνα με δική της πρωτοβουλία σχετικά με τον μηχανισμό καταγγελιών του Οργανισμού για όσους πιστεύουν ότι έχουν παραβιαστεί τα θεμελιώδη δικαιώματά τους στο πλαίσιο επιχείρησης του Οργανισμού· καλεί τον Οργανισμό να συνεργαστεί πλήρως με αυτήν την έρευνα και να αναφέρει τον τρόπο με τον οποίο θα υλοποιήσει τις συστάσεις της Ευρωπαίας Διαμεσολαβήτριας·

51. επισημαίνει ότι απαιτείται μια σύνθετη προσέγγιση προκειμένου να καταστούν οι ιστότοποι των θεσμικών και λοιπών οργάνων και οργανισμών της Ένωσης προσβάσιμοι σε άτομα με κάθε μορφής αναπηρία, όπως προβλέπεται στην οδηγία (ΕΕ) 2016/2102 ( 11 ) , συμπεριλαμβανομένης της διαθεσιμότητας εθνικών νοηματικών γλωσσών· προτείνει να συμμετέχουν στη διαδικασία αυτή οι οργανώσεις που εκπροσωπούν τα άτομα με αναπηρία·

52. παραπέμπει, όσον αφορά άλλες παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του της 29ης Απριλίου 2021 ( 12 ) σχετικά με τις επιδόσεις, τη δημοσιονομική διαχείριση και τον έλεγχο των οργανισμών της ΕΕ·

53. επισημαίνει ότι οι ανησυχίες που διατυπώθηκαν σχετικά με τη διαχείριση του Οργανισμού το 2019 δεν θέτουν υπό αμφισβήτηση την ύπαρξη, τη νομιμότητα ή την εντολή του Οργανισμού· εξακολουθεί να θεωρεί ότι ο Οργανισμός, έχοντας καθήκον να διασφαλίζει την ορθή λειτουργία του χώρου Σένγκεν και την ελεύθερη κυκλοφορία εντός της Ένωσης, αποτελεί βασικό εργαλείο για τη διαχείριση των εξωτερικών συνόρων της Ένωσης· αναμένει από τον Οργανισμό να εφαρμόσει πλήρως τις συστάσεις της ομάδας εργασίας για τα θεμελιώδη δικαιώματα και τις νομικές επιχειρησιακές πτυχές στο Αιγαίο Πέλαγος (WG FRaLO) και να παρουσιάσει στην αρμόδια για την απαλλαγή αρχή συγκεκριμένες δράσεις με σαφές χρονοδιάγραμμα για την αντιμετώπιση των προβλημάτων που εντοπίστηκαν· θεωρεί ότι τα μέτρα αυτά αποτελούν υποχρεωτική προϋπόθεση για τη χορήγηση απαλλαγής στον Οργανισμό.

(1) ΕΕ C 143 της 30.4.2020, σ. 6.

(2) Κανονισμός (ΕΕ) 2019/1896 του Ευρωπαϊκού Κοινοβουλίου και του Συμβουλίου, της 13ης Νοεμβρίου 2019, για την Ευρωπαϊκή Συνοριοφυλακή και Ακτοφυλακή και για την κατάργηση των κανονισμών (ΕΕ) αριθ. 1052/2013 και (ΕΕ) 2016/1624 (ΕΕ L 295 της 14.11.2019, σ. 1).

(3) ΕΕ L 56 της 4.3.1968, σ. 1.

(4) Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).

(5) Κανονισμός (ΕΕ) 2016/1624 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για την Ευρωπαϊκή Συνοριοφυλακή και Ακτοφυλακή και για την τροποποίηση του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου και την κατάργηση του κανονισμού (ΕΚ) αριθ. 863/2007 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 2007/2004 του Συμβουλίου και της απόφασης 2005/267/ΕΚ του Συμβουλίου (ΕΕ L 251 της 16.9.2016, σ. 1).

(6) ΕΕ L 277 της 19.9.2014, σ. 11.

(7) Κανονισμός (ΕΕ) 2016/399 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, περί κώδικα της Ένωσης σχετικά με το καθεστώς διέλευσης προσώπων από τα σύνορα (κώδικας συνόρων του Σένγκεν) (ΕΕ L 77 της 23.3.2016, σ. 1).

(8) Fundamental Rights and Legal Operational Aspects of Operations in the Aegean Sea (Θεμελιώδη δικαιώματα και νομικές επιχειρησιακές πτυχές στο Αιγαίο Πέλαγος), Τελική έκθεση της ομάδας εργασίας του διοικητικού συμβουλίου του Frontex, 1 Μαρτίου 2021 (https://frontex.europa.eu/assets/Key_Documents/MB_Documents/Agenda_Point_WG_FRaLO_final_report.pdf).

(9) Δελτίο Τύπου του Frontex της 5ης Μαρτίου 2021 – Roadmap addressing the recommendations of the preliminary report of the Management Board Working Group on Fundamental Rights and Legal and Operational Aspects of Operations (Χάρτης πορείας που ανταποκρίνεται στις συστάσεις της προκαταρκτικής έκθεσης της ομάδας εργασίας του διοικητικού συμβουλίου για τα θεμελιώδη δικαιώματα και τις νομικές και επιχειρησιακές πτυχές των επιχειρήσεων). https://frontex.europa.eu/media-centre/news/news-release/roadmap-addressing-recommendations-of-management-board-working-group-lBZxAh

(10) Απόφαση του Δικαστηρίου της 20ής Δεκεμβρίου 2020, Επιτροπή κατά Ουγγαρίας, C-808/18, ECLI:EU:C:2020:1029.

(11) Οδηγία (ΕΕ) 2016/2102 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την προσβασιμότητα των ιστοτόπων και των εφαρμογών για φορητές συσκευές των οργανισμών του δημόσιου τομέα (ΕΕ L 327 της 2.12.2016, σ. 1).

(12) Κείμενα που εγκρίθηκαν, P9_TA(2021)0215.